OBH 1442/1999.
Az állampolgári jogok országgyűlési biztosa általános helyettesének jelentése
Ügyintézés: dr. Dunavölgyi Szilveszter

Az Alkotmány 2. § (1) bekezdésében deklarált jogállamiság elvével összefüggésben csekély mértékű visszásságot okoz, ha a vízgazdálkodási társulat késedelmesen tájékoztatja a fogyasztót.

A panaszos sérelmezte, hogy a Kiskunmajsa és Környéke Vízgazdálkodási Társulat két hónap elteltével sem válaszolt az érdekeltségi hozzájárulással összefüggő tájékoztatást kérő beadványára.

A rendelkezésre álló adatokból megállapítható, hogy a panaszos kérelmét a társulatnál 1999. január 12-én vették nyilvántartásba és arra 1999. április 9-én kelt átiratban válaszoltak. A társulat a késedelmet egyrészt az ügyintézők leterheltségével, másrészt azzal indokolta, hogy Szervezeti és Működési Szabályzatuk nem ír elő kötelező ügyintézési határidőt.

A kötelmi jogviszonyokban a Ptk. 4. §-a szabályozza a felek együttműködési kötelezettségét, amely kifejeződhet a kellő tájékoztatás megadásában is. A fogyasztóvédelemről szóló 1997. évi CLV. tv. 8. §-ában foglaltak szerint a felvilágosításnak a fogyasztót - a 38. § előírásainak megfelelően - el kell igazítania a szolgáltatás alapvető tulajdonságairól, jellegzetességeiről, minőségéről és díjáról.

Az együttműködési kötelezettség a jogállamiság alkotmányos elvére vezethető vissza. Ebből következik, hogy az érintettek e követelménnyel összhangban kötelesek eljárni.

Megállapítható ezért, hogy a társulat a késedelmes tájékoztatással a végső soron jogállamiság elvével összefüggésben visszásságot okozott. Ajánlással a visszásság csekély mértékére figyelemmel nem élek, de felhívom a társulat igazgatójának figyelmét a fogyasztóvédelmi törvénynek megfelelő eljárási rend kialakítására.

Budapest, 1999. május 14.

Dr. Polt Péter